**Perussuomalaisten lausunto varhaiskasvatuslakiin**

**1 luku Yleiset säännökset 1–3 §**

Perussuomalaiset katsoo, että lapsen etu ja oikeus turvalliseen kasvatukseen ja kasvatusympäristöön turvataan. Tämä on osa turvallista koulutusjärjestelmäämme, jota on kiitelty kautta maailman. Pidämme tärkeänä sitä, että tieto kulkee vaivatta päiväkodin viranomaisten ja kodin välillä. Tämä on ymmärtääksemme myös osa uuden varhaiskasvatuslain henkeä. On kuitenkin samalla pyrittävä siihen, että esitys ei tuo uutta byrokratiaa eikä tuo uusia velvollisuuksia kunnille.

**2 luku. Varhaiskasvatuksen järjestäminen 4–11 §**

Se, että lapsen etu turvataan kaikissa olosuhteissa, on Perussuomalaisten mielestä hyvä asia. Erityisen hyvää on nyt esitetty pyrkimys siitä, että kiusaamista ei esiinny missään muodossa. Kunnan tilojen, joissa varhaiskasvatusta järjestetään, on syytä olla asianmukaisessa kunnossa eli turvallisia ja terveellisiä sekä esteettömiä. On myös tärkeää, että lapset pystyvät saamaan mahdollisimman helposti hoitopaikan läheltä kotia. Perussuomalaiset korostavat läheisyysperiaatteen noudattamista ja alueellisen yhdenvertaisuuden toteuttamista, muutoin asiakkaille voi koitua ylimääräisiä kustannuksia. Lisäksi riskinä on, että maakunta- ja sote-uudistus tulee sekoittamaan hyvää ja toimivaa järjestelmäämme erityisesti viranomaistahojen välisen tietojenvaihdon osalta.

**3 luku. Oikeus varhaiskasvatukseen 12–15 §**

Perussuomalaisten mielestä oikeutta varhaiskasvatukseen koskevat linjaukset ovat pääosin hyviä ja hyväksyttäviä. Haluamme kuitenkin kiinnittää huomiota siihen, että tulevaisuuden yhteiskunnassa ei tule myöskään varhaiskasvatuksen puolella tehdä ryhmäkoista liian suuria. Mielestämme on tärkeää, että kaikkia erityisryhmiä tai oppilaita ei sijoiteta samoihin ryhmiin vaan, että heille järjestetään tarpeen mukaan myös omaa opetusta. Lasten henkisen kasvun kannalta on tärkeää, että he saavat mahdollisimman tasapainoisen kasvuympäristön jo varhaiskasvatusvaiheessa.

**4 luku. Menettelysäännökset 16–20 §**

Perussuomalaiset pitää hyvänä, että lain tavoitteiden toteutumiseksi ohjaukseen ja neuvontaan on kiinnitetty huomiota. Toivomme kuitenkin, että menettelytapasäännösten toteutumiseen tarkoituksenmukaisella tavalla kiinnitetään huomiota. Nähdäksemme varhaiskasvatuksen hakemisperusteet parantuvat aikaisempaan nähden. Eräs tällainen parannus on toiseen kuntaan muutosta johtuvan varhaiskasvatuksen tarpeen huomioiminen. Tämä voi samalla ehkäistä työelämän kohtaanto-ongelmaa.

**5 luku. Varhaiskasvatuksen suunnittelu ja arviointi 21–24 §**

Perussuomalaiset kannattavat sitä, että varhaiskasvatuksen suunnitelmat tehdään jatkossakin perusteellisesti. Tästä on hyötyä muun muassa tulevaisuuden monialaista yhteistyötä tehtäessä. Olemme kuitenkin huolissamme siitä, että varhaiskasvatuksen yleisen sääntelyn liiallinen yksityiskohtaistaminen voi lisätä alan hallinnollista taakkaa, jolloin varsinainen lasten hoitoon ja kasvatukseen käytettävä aika vähenee.

**6 luku. Henkilöstö ja kelpoisuusvaatimukset**

Lain tavoitteiden toteutumiseksi on välttämätöntä, että henkilöstöresursseista huolehditaan. Olemme kuitenkin huolestuneita erityisesti siitä, että varhaiskasvatuksen henkilöstön vaatimuksia ollaan kohtuuttomasti tiukentamassa. Ehdotuksen vakava vaara on, että kunnat eivät onnistu palkkaamaan riittävästi tarpeeksi koulutettua henkilökuntaa. Vastaava ilmiö näkyy monella muullakin kunnallisella sektorilla. Pätevyysvaatimuksia ei siis saisi ainakaan nostaa.

Pahimmillaan tämä voi johtaa henkilöstöpulaan sekä työvoiman niukkuuteen, mistä seuraa taas työttömyyttä. Tämä ei ole hyväksyttävää, sillä kyseessä on ala, jossa tarvitaan erityisesti henkilöstön pysyvyyttä. Nykyisen henkilöstön arvostuksen tulisi näkyä paremmin palkassa ja palkan korottaminen näkyisi myös henkilöstön pysyvyydessä.

Perussuomalaiset huomauttaa myös, että kuntien kannalta lainsäädännön uudistus voi olla hyvin tukala. Yhtäältä pitää lisätä korkeasti koulutetun henkilöstön määrää, toisaalta nostaa palkkoja. Esityksen myötä palkkakustannukset nousisivat reippaasti, eikä valtio voi jättää tätä vain kuntien harteille.

**7 luku. Henkilöstön mitoitus, rakenne ja täydennyskoulutus**

Esitysluonnoksessa tarkennettavaksi aiottu asetuksenantovaltuussäännös, jonka myötä varhaiskasvatuksessa olevien lasten määrä, ikä ja päivittäinen varhaiskasvatuksessa viettämä aika otettaisiin huomioon päiväkodin henkilöstömitoituksessa, on hyvä asia. Henkilöstön rakenteeseen liittyen ongelmana on edelleen poikkeustilanteissakin se, että henkilöstön kelpoisuusvaatimuksia koulutuksen suhteen tiukennetaan.

Perussuomalaiset pitää erityisen huolestuttavana sitä, että jo nyt henkilöstöpulan vuoksi muun muassa pääkaupunkiseudulla monissa päiväkodeissa ei kyetä takaamaan lasten hyvinvointia ja turvallisuutta. Vanhempia on neuvottu esimerkiksi hakemaan lapsensa aiemmin kotiin. Henkilömitoituksen tulee kaikissa oloissa varmistaa, että lapsen etu toteutuu.

**8 luku. Salassapito ja tietojen vaihto**

Ehdotusten mukaan varhaiskasvatuksen asiakkuuden salassapidolle ei ole perusteita, koska varhaiskasvatus ei ole sosiaalipalvelu, vaan osa kasvatus- ja koulutusjärjestelmää. Katsomme kuitenkin, että tietojen vaihtoa ja salassapitoa koskevan kokonaan uuden säännöksen osalta tarvitaan tietosuojavaltuutetun lausunnon tarkkaa huomioimista. Myös säännöksen vaikutusten seuranta on korostetun tärkeää.

**9 luku. Yksityisen palvelujen tuottajan järjestämä varhaiskasvatus**

Lähtökohtaisesti Perussuomalaiset eivät ole yksityistämistä vastaan, mutta olemme huolissamme ”kermankuorinnasta” yksityisten varhaiskasvatuksen tuottajien kohdalla. Yksityisillä toimijoilla on usein intressi siirtää erityistä tukea tarvitsevia lapsia julkiselle puolelle, mikä paitsi kuormittaa perheitä ja vaikeuttaa lapsen hoitoon sitoutumista, on myös kokonaisuuden kannalta kestämätöntä. Yksityisen ja julkisen täytyy näiltä osin toimia samojen periaatteiden mukaisesti.

Korostamme yksityisten päiväkotipalvelujen tuottajien ennakkovalvontaa. Pidämme myös perusteltuna, että ilmoitus- ja tarkastusmenettelyä käytetään lasten turvallisuuden varmistamiseksi. On erityisen hyvä, että tämä korostuu pienempien lasten kohdalla.

**10 luku. Hallinto ja valvonta**

---

**11 luku. Rahoitus ja asiakasmaksut**

Perussuomalaiset pitävät tärkeänä sitä, että sekä kunnallisella puolella että yksityisellä puolella asiakasmaksut pysyvät kohtuullisina. Emme kuitenkaan kannata maksutonta varhaiskasvatusta. Pienituloisimmat on jo vapautettu maksuista, ja monien muidenkin maksuja on alennettu. Sen sijaan ylimpään maksukategoriaan joutuu edelleen turhan aikaisin. Keskituloisten, etenkin monilapsisissa perheissä, maksuja on tarkastettava alaspäin.

**12 luku. Oikeusturvakeinot ja muutoksenhaku 62–64 §**

Perussuomalaiset pitävät lainsäädännön ymmärrettävyyttä tärkeänä asiana ja näin ollen katsoo, että lukuun tehtävät muutokset koskien sääntelyn selkeyttämistä, ovat oikeansuuntaisia.

**13 luku Varhaiskasvatuksen tietovaranto**

Perussuomalaiset eivät pidä kaikilta osin tarkoituksenmukaisena sitä, että tietovarannon tehtävä ja toiminta on erittäin vahvasti EU-kytkentäinen. Kansalliset ominaispiirteet sekä muu liikkumavara tulisi huomioida huomattavasti laajemmin. Muutoinkin yleistä hallintoa ja hallintokoneistoa tulisi virtaviivaistaa hallinnollisen taakan vähentämiseksi.

**14 luku. Voimaantulo ja siirtymäsäännökset**

Pidämme hyvänä sitä, että esityksessä on riittävä siirtymäaika. Pidämme kuitenkin huolestuttavana henkilöstön riittävyyttä varhaiskasvatuksessa siirtymäajan umpeuduttua.

**Liitelait**

Liitelait näyttävät koskevan lähinnä lakiteknisiä muutoksia, joihin Perussuomalaisten eduskuntaryhmällä ei ole kommentoitavaa tällä hetkellä.

**Vaikutukset**

Perussuomalaisten eduskuntaryhmä pitää tärkeänä, että lain vaikutukset toteuttavat varhaiskasvatuksen tavoitteita mahdollisimman tehokkaasti. Korostamme lain vaikutusten seuraamista ja riittävien resurssien turvaamista.

**Suhde perustuslakiin ja säätämisjärjestys**

Esitysluonnoksessa todetaan, että esitys voitaneen käsitellä tavallisen lain säätämisjärjestyksessä.

**Lausunnon keskeinen sisältö**

Pidämme esitystä lähtökohtaisesti kannatettavana. Esitykseen liittyvät edellä kerrotut ongelmat vaativat kuitenkin vielä jatkotarkastelua. Erään erityisen ongelmallisen kokonaisuuden muodostavat varhaiskasvatuksen henkilöstön kelpoisuusvaatimusten kohtuuton tiukentaminen sekä työsuhteisiin liittyvät kysymykset. Ehdotuksen vakavana vaarana on, että kunnat eivät onnistu palkkaamaan riittävästi tarpeeksi koulutettua henkilökuntaa.

Korostamme samalla sitä, ettei varhaiskasvatuksen ryhmäkoista tule tehdä liian suuria. Myös alueellisesta yhdenvertaisuudesta on huolehdittava. Perussuomalaiset pitävät tärkeänä sitä, että sekä kunnallisella puolella että yksityisellä puolella asiakasmaksut pysyvät kohtuullisina. Emme kuitenkaan kannata yleistä maksutonta varhaiskasvatusta.

Helsingissä 16 päivänä maaliskuuta 2018

Leena Meri Antti Valpas

eduskuntaryhmän puheenjohtaja eduskuntaryhmän pääsihteeri